《寿史沧洲》
宋代·熊以宁

梯旻一何高，其势如龙蟠。
下直湖万顷，襟抱沧洲湾。
潭居占其胜，缥缈云涛间。
海邦形势地，秀传此为尊。
诸湖如附庸，有水俱来环。
元气昔孕此，停蓄固有存。
挺生贤哲人，象服仍貂冠。
道大久乃见，景好人亦闲。
堂堂八座贵，袖手乐其天。
龙飞御宸极，廊庙须公还。
湖山虽尔佳，政恐思谢安。
下客有侯喜，素爷斗与山。
抠衣荷延纳，不弃蒯与菅。
怜我尘土姿，欲使饵金丹。
祗愧坐斤骨，蜕形良独难。
恭惟我公贤，崔嵬不可攀。
兹遇垂弧旦，竞赋崧高篇。
南极正耿耿，三台辉紫垣。
趣起对钧秉，永辅基图绵。

作者简介：熊以宁，字伯诗，号东斋，建阳（今属福建）人。少从朱熹学。孝宗淳熙五年（一一七八）进士，授光泽主簿。事见清乾隆《福建通志》卷四七。今录诗七首。